### Resume

På baggrund af budgetforlig 2019 skal der udmøntes et løft af folkeskolens normering på 10 mio. kr. i indeværende år. Da sagen var på Børne- og Familieudvalgets møde den 20. januar 2022 blev forvaltningen bedt om at lave et forslag på en fordeling til indskolingen (0.-3. klasse).

Sagen er genoptaget efter endt høring.

### Sagsfremstilling

Byrådet afsatte i budgetforlig 2019 et beløb på næsten 40 mio. kr. til varigt løft af folkeskolen. Beløbet og udmøntningen svarer til udgiften ved afskaffelse af dækningsafgiften. De ekstra midler skal anvendes til ansættelse af lærere og pædagoger på de enkelte skoler.

Udmøntningsprofilen indebærer, at der kom et varigt løft på 9,9 mio. kr. i 2019 og yderligere 10 mio. kr. i 2020. Der var ikke et løft i 2021. Udvalget står nu overfor at skulle udmønte yderligere 10 mio. kr. i varigt løft i 2022 og så de sidste 10 mio. kr. i varigt løft i 2023.

Børne- og Familieudvalget bad forvaltningen om at udarbejde et forslag på en fordeling til 0.-3. klasse.

Der er i Vejle kommune i det kommende skoleår ca. 4.270 børn i indskoling (0.-3. klasse) inklusiv interne og specialskoler. Gives der et kronebeløb pr. elev i indskolingen, vil det betyde et beløb på 2.340 kr. pr. elev. Og med den fordeling er der en forventning om at skolerne prioritere midlerne til to-voksen ordning.

Denne model vil favorisere de mindste skoleenheder, da de mindste skoler med 0-6 årgang vil få et kronebeløb til over halvdelen af eleverne, mens overbygningsskolerne vil få beløb til ca. 40% af eleverne.

Kommunens specialskoler har i tidligere høringer påpeget, at denne model giver en mindre relativ forøgelse af den samlede normering på specialskoler i forhold til almenskoler, end hvis man valgte en ens procentuel forøgelse af lønbudgetterne.

Høring

Der er indkommet 15 høringssvar fra de enkelte skolers bestyrelser. Herudover har Stephan Bech Læring afgivet høringssvar vedrørende prioritering af 10 mio. kr. puljen. Hermed er der indkommet høringssvar fra 15 af 30 mulige skolebestyrelser, hvilket svarer til en svarprocent på 50 %.

Generelt er der positive tilkendegivelser for den foreslåede tildeling ved et løft til indskolingen, 3 skolebestyrelser påpeger, at den foreslåede model giver et meget mindre forøgelse af den samlede normering på specialskoler.

### Sagens videre forløb

Sagen skal efter høring og behandling i Børne- og Familieudvalget behandles i Økonomiudvalget og Byrådet, da der er tale om budforligsstof.

### Historik

Børne- og ungedirektøren indstiller, 10. februar 2022, pkt. 21:

at udmøntningen af de 10 mio. kr. sker ved en forøgelse af kronebeløbet pr. elev i 0.-3. klasse, og

at udmøntningen sendes i høring på skolerne og FagMED forud for endelig politisk behandling.

Beslutning fra Børne- og Familieudvalget, 10. februar 2022, pkt. 21:

Godkendt, idet det præciseres, at det er forventningen at ressourcerne anvendes til personale i indskolingen.

Børne- og ungedirektøren indstiller, 10. marts 2022, pkt. 29:

at Børne- og Familieudvalget overfor Byrådet anbefaler at udmøntningen sker ved en takstforhøjelse pr. elev i indskolingen.

Beslutning fra Børne- og Familieudvalget, 10. marts 2022, pkt. 29:

Anbefales, idet Børne- og Familieudvalget tilkendegiver at det ved fremadrettede ændringer i budgettet er opmærksom på balancen mellem almen og special området.

Beslutning fra Økonomiudvalget, 21. marts 2022, pkt. 64:

Anbefales.

Fraværende: Freddy Nørgaard

### Beslutning

Godkendt.